text: В Брюксел беше подписан меморандум за създаването на Многонационална програма за подготовка на авиацията за специални операции
  4 Октомври 2018 | 16:28 |
  Брюксел. Меморандум за разбирателство между министерствата на отбраната на България, Словения, Унгария и Хърватска за създаването на Многонационална програма за подготовка на авиацията за специални операции беше подписан днес, 4 октомври, в Брюксел в рамките на срещата на министрите на отбраната на страните-членки на НАТО. Това съобщиха от пресцентъра на Министерство на отбраната. От българска страна документът беше подписан от заместник-министъра на отбраната Атанас Запрянов, който участва в двудневния форум.
  Изграждането на център за обща подготовка на авиационните формирования за специални операции на четирите държави ще оптимизира разходите за обучение на екипажите и ще унифицира тяхната подготовка по стандартите на НАТО.
  Вторият ден от срещата на министрите на отбраната на страните-членки на НАТО в Брюксел продължи със заседание на Северноатлантическия съвет с участието на върховния представител на ЕС по външни работи и политика за сигурност Федерика Могерини и министрите на отбраната на Финландия и Швеция. В рамките на заседанието бяха обсъдени въпроси, свързани със сътрудничество между НАТО и ЕС.
  Срещата завърши със сесия във формат "29", посветена на възпиращия и отбранителен потенциал на НАТО.